Document ID: 32010R0595

REGULAMENTUL (UE) NR. 595/2010 AL COMISIEI
din 2 iulie 2010
de modificare a anexelor VIII, X și XI la Regulamentul (CE) nr. 1774/2002 al Parlamentului European și al Consiliului de stabilire a normelor sanitare privind subprodusele de origine animală care nu sunt destinate consumului uman
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman (1), în special articolul 32 alineatul (1) primul și al doilea paragraf,
întrucât:
(1)
Regulamentul (CE) nr. 1774/2002 conține norme de sănătate publică și a animalelor privind subprodusele de origine animală care nu sunt destinate consumului uman. El prevede că proteinele de origine animală prelucrate și alte produse prelucrate care ar putea fi utilizate ca material furajer se comercializează doar dacă au fost prelucrate în conformitate cu anexa VII la regulamentul respectiv. În plus, Regulamentul (CE) nr. 1774/2002 stipulează că hrana pentru animale de companie, produsele de mestecat pentru câini și produsele tehnice, precum și subprodusele menționate în anexa VIII se comercializează doar dacă îndeplinesc cerințele specifice precizate în anexa respectivă.
(2)
Capitolul V din anexa VIII la Regulamentul (CE) nr. 1774/2002 conține în prezent cerințe armonizate referitoare la comercializarea și importarea de ser de ecvidee. Totuși, anumite state membre, parteneri comerciali și operatori economici și-au manifestat interesul lor în a utiliza, în interiorul Uniunii și în scopuri tehnice, sânge și o serie mai largă de produse din sânge de ecvidee, provenit atât din Uniune cât și din țări terțe. Pentru a facilita utilizarea de astfel de sânge și produse din sânge în scopuri tehnice, este necesară stabilirea de cerințe privind sănătatea animalelor. Astfel de cerințe ar trebui să reducă riscurile potențiale de transmitere a anumitor boli cu notificare obligatorie menționate în Directiva 90/426/CEE a Consiliului din 26 iunie 1990 privind condițiile de sănătate animală care reglementează circulația și importul de ecvidee provenind din țări terțe (2), pe baza dovezilor științifice disponibile. Mai exact, sângele ar trebui să provină din abatoare autorizate în conformitate cu Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (3) sau din unități autorizate și supravegheate de către autoritatea competentă din țara terță pentru colectarea de sânge, cum ar fi exploatațiile în care animalele sunt ținute în condiții sanitare speciale.
(3)
Capitolul X din anexa VIII la Regulamentul (CE) nr. 1774/2002 conține cerințe privind importarea de coarne și produse din coarne (exclusiv făina din coarne) și de copite și produse din copite (exclusiv făina din copite) destinate altor utilizări decât cele de material furajer, îngrășământ organic sau ameliorator de sol.
(4)
Operatorii economici și-au manifestat interesul în a utiliza astfel de subproduse de origine animală în producția de îngrășăminte organice sau de amelioratori de sol. Totuși, comercializarea, inclusiv importarea de astfel de subproduse de origine animală ar trebui permisă doar dacă provin de la animale care pot fi sacrificate în vederea consumului uman sau care nu prezintă semne clinice ale niciunei boli transmisibile și cărora le-a fost administrat un tratament care reduce potențialele riscuri pentru sănătate.
(5)
În cazul coarnelor, ar trebui luate măsuri corespunzătoare pentru a preveni transmiterea encefalopatiei spongiforme transmisibile (EST) în momentul în care coarnele sunt detașate de craniu. Comitetul științific de conducere a emis un aviz privind distribuția infectivității cu agentul EST în țesuturile de rumegătoare (4). Conform avizului respectiv, coarnele trebuie detașate fără a se deschide cavitatea craniană, pentru a se preveni contaminarea cu agenți ai EST.
(6)
Prin urmare, ar trebui adăugat un nou capitol XV în anexa VIII la Regulamentul (CE) nr. 1774/2002 care să specifice condițiile sanitare pentru comercializarea, inclusiv pentru importarea, de coarne și produse din coarne, exclusiv făina din coarne și de copite și produse din copite, exclusiv făina din copite, care sunt destinate producției de îngrășăminte organice sau de amelioratori de sol.
(7)
Anexa X la Regulamentul (CE) nr. 1774/2002, astfel cum a fost modificat de Regulamentul (CE) nr. 437/2008 al Comisiei (5), stabilește un model unic de certificat de sănătate pentru lapte și produse lactate care nu sunt destinate consumului uman originare din țări terțe și care sunt expediate către sau tranzitează prin Uniune. Capitolul V din anexa VII la Regulamentul (CE) nr. 1774/2002 conține cerințe specifice pentru comercializarea și importarea de lapte, produse lactate și colostru. Punctul 3 din secțiunea A și punctul 1.5 din secțiunea B a capitolului respectiv conțin cerințele privind zerul oferit ca hrană animalelor din specii susceptibile la febră aftoasă. Modelul de certificat de sănătate pentru importarea de lapte și produse din lapte care nu sunt destinate consumului uman este stabilit la capitolul 2 din anexa X la Regulamentul (CE) nr. 1774/2002. Cerințele pentru zer menționate în modelul de certificat de sănătate respectiv sunt mai stricte decât cerințele corespunzătoare pentru zerul comercializat în interiorul Uniunii menționate în capitolul V din anexa VII la respectivul regulament. În consecință, modelul de certificat respectiv ar trebui modificat astfel încât cerințele privind importarea de zer să nu fie mai puțin favorabile decât cele aplicabile producerii și comercializării zerului în interiorul Uniunii. Prin urmare, modelul de certificat de sănătate de la capitolul 2 din anexa X la Regulamentul (CE) nr. 1774/2002 trebuie modificat.
(8)
Anexa XI la Regulamentul (CE) nr. 1774/2002 menționează liste cu țări terțe din care statele membre pot autoriza importuri de anumite subproduse de origine animală care nu sunt destinate consumului uman cu trimiteri la Decizia 79/542/CEE a Consiliului (6), Decizia 97/296/CE a Comisiei (7), Decizia 94/85/CE a Comisiei (8), Decizia 94/984/CE a Comisiei (9), Decizia 2000/585/CE a Comisiei (10), Decizia 2000/609/CE a Comisiei (11), Decizia 2004/211/CE a Comisiei (12), Decizia 2004/438/CE a Comisiei (13) și Decizia 2006/696/CE a Comisiei (14). Aceste acte cu caracter legislativ au fost considerabil modificate sau au fost înlocuite. Anexa XI ar trebui modificată pentru a ține cont de modificările aduse respectivelor acte ale Uniunii.
(9)
Ar trebui prevăzută o perioadă de tranziție, după data intrării în vigoare a prezentului regulament, pentru a acorda părților interesate timpul necesar punerii în conformitate cu noile norme și pentru a permite în continuare importarea în Uniune de subproduse de origine animală, astfel cum prevede Regulamentul (CE) nr. 1774/2002, înainte de modificările introduse prin prezentul regulament.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexele VIII, X și XI la Regulamentul (CE) nr. 1774/2002 se modifică în conformitate cu anexa la prezentul regulament.
Articolul 2
Provizoriu până la 31 august 2010, statele membre acceptă transporturile de lapte și produse lactate, ser de ecvidee și produse din sânge tratate, exclusiv cele provenite de la ecvidee, destinate fabricării de produse tehnice, care sunt însoțite de un certificat de sănătate completat și semnat în conformitate cu modelele de certificate corespunzătoare, astfel cum se menționează în capitolul 2, capitolul 4(A), respectiv capitolul 4(D) din anexa X la Regulamentul (CE) nr. 1774/2002, înainte de intrarea în vigoare a prezentului regulament.
Până la 30 octombrie 2010, statele membre acceptă astfel de transporturi dacă certificatele de sănătate însoțitoare au fost completate și semnate înainte de 1 septembrie 2010.
Articolul 3
Prezentul regulament intră în vigoare și se aplică din a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 iulie 2010.

Labels: 1
17
0
3
6